Center for Dansk Jazzhistorie håber på nye permanente lokaler i Aalborg Forsynings gamle fredede bygning på Østerbro.

Hvis alt går efter planen, kan Center for Dansk Jazzhistorie i Aalborg snart flytte de ganske få meter fra den nuværende placering på Kjellerups Torv til Aalborg Forsynings gamle fredede bygning lige ved siden af på Østerbro. Jazzcenteret, der blandt andet indeholder et af Europas største jazzarkiver, leder efter nye lokaler, fordi den nuværende placering er midlertidig, da bygningen på et tidspunkt skal bruges til andre formål eller rives ned. Derfor har det hele tiden været givent, at der skulle findes et nyt sted. - Vores placering som jazzcenter og som koncertsted - også her over for Musikkens Hus og ved siden af Nordkraft - er den mest optimale, man kan forestille sig, fordi det her er ved at blive et kulturelt centrum for Aalborg, siger lederen af Center for Dansk Jazzhistorie, Tore Mortensen. Den økonomiske situation Inden flytningen er helt på plads, skal der styr på den økonomiske situation. Jazzcenteret betaler i øjeblikket ikke husleje, men det vil de skulle, hvis de flytter ind i Aalborg Forsynings bygning. - Vi må jo prøve at kontakte forskellige fonde og institutioner, som vil støtte en kulturinstitution som vores, lyder det fra Tore Mortensen. Dansk Center for Jazzhistorie er i disse år et af omdrejningspunkterne i et blomstrende jazz-miljø i Aalborg. - Der er et meget aktivt jazzmiljø i Aalborg, og der er mange aktive miljøer, fordi der er mange aktører, og der sker meget nyt i Aalborg, samtidig med at alt det gamle stadig er til stede, siger Tore Mortensen.